Ferðasaga nemenda í Grunnskóla Borgarness til Spánar Aðfararnótt laugardagsins 2. apríl þá lögðum við fjórir nemendur úr Grunnskólanum í Borgarnesi af stað til Spánar ásamt tveimur kennurum , þeim Helgu Stefaníu og Kristínu Maríu ( Systu ) . Fyrst lá leiðin til Barcelona og vorum við lent þar snemma morguns . Þar sem við áttum ekki flug til Jerez de la Frontera fyrr en um kvöldið eyddum við deginum í Barcelona og vorum svo heppin á fá leiðsögn íslensks manns sem býr þar og spænskrar konu hans . Þegar við komum til Jerez um kvöldið tóku nýju fjölskyldurnar á móti okkur á flugvellinum . Við vorum öll hjá sitt hvorri fjölskyldunni og öll hæstánægð með okkar fjölskyldur . Á morgnana mættum við í skólann með okkar gestgjöfum og tókum þátt í prógrammi sem var búið að skipuleggja þar fyrir okkur . Verkefnið snýst um vatn ( Water around us ) og gengur út að að vinna með vatn og skoða allt sem tengist vatni . Einnig gengur verkefnið út á það að kynnast krökkum frá mismunandi löndum en þarna voru krakkar frá Spáni , Íslandi , Lettlandi , Þýskalandi , Finnlandi og Portúgal . Allir krakkarnir voru búnir að undirbúa tilraunir sem tengdust vatni sem sýndu síðan öllum hópnum . Tilraunirnar að þessu sinni voru um þéttingu vatns . Við fengum líka að kíkja í tíma með okkar krökkum en þeir voru allt öðruvísi en við eigum að venjast enda vel yfir 20 krakkar í hverjum bekk . Einn daginn fórum við öll saman á stöndina og við Íslendingarnir vorum þeir einu sem þorðu að fara í sjóinn . Bjarni fékk svo krampa þegar við vorum lengst úti á sjó og þurftu Erla og Íris að styðja við hann í land á meðan þær reyndu að halda niður í sér hlátrinum en það fór allt vel sem betur fer . Einn daginn var farið til Sevilla sem er stærsta borg í Andalusiu , þar var gengið um fallega garða og byggingar skoðaðar , m.a. stór og mikil dómkirkja þar sem við gengum upp í turninn 39 hæðir og þaðan var mjög flott útsýni yfir borgina . Einnig skoðuðum við Plaza de Espania , fallegt torg sem var byggt fyrir heimssýninguna 1929 . Einn morguninn keyrðum við lengst upp í fjöllin , í þjóðgarð sem heitir Grazalema og löbbuðum fimm kílómetra leið meðfram á , milli tveggja bæja í fjallshlíðinni . Útsýnið og fegurðin var engu lík á þessarri leið og ekki skemmdi að sólin skein glatt . Spænska fjallaloftið fór vel í okkur Íslendingana og sváfum við vært allar næturnar þrátt fyrir mismikinn bruna . Kveðjustundin var virkilega hjartnæm en það er ótúlegt hvað það geta myndast sterk tengsl á einni viku . Minnisstæðast var þó þegar Erla og Íris grétu vegna þess hve erfitt var að kveðja og Bjarni hló að þeim á þessarri sorgarstundu . Heimleiðin gekk heldur brösulega en hún byrjaði með því að taka þurfti allt upp úr töskunni hennar Írisar í leit að vegabréfinu hennar . Því næst gleymdi Snæþór öllum handfarangrinum sínum í strætó á milli flugvalla í Barselónu . Þrátt fyrir mikið stress skorti samt aldrei húmorinn en taskan fannst svo við gátum andað léttar . Upplifun okkar af þessari ferð var algjörlega frábær í alla staði og eigum við aldrei eftir að gleyma öllum góðu minningunum sem við eigum úr þessarri ferð . Erasmus + verkefnið “ Water around us “ er samstarfsverkefni sjö skóla frá sex löndum . Verkefnið stendur í þrjú ár og lýkur vorið 2017 . Skólarnir sem taka þátt í verkefninu eru auk Grunnskólans í Borgarnesi ; Lauritsalan koulu - Secondary school in Lappeenranta í Finnlandi , Mittelschule " Holderhecke í Bergrheinfeld og " Balthasar-Neumann " Mittelschule í Wernek , báðir þessir skólar í Þýskalandi , Rujiena Secondary School í Rujiena Lettlandi , Escola Secundária de Valongo í Portugal og I.E.S. LA GRANJA í Jerez de la Frontera á Spáni . Faglegur stjórnandi verkefnisins er Isabel Castro frá Portgal .